Akwarium

'n Akwarium is 'n bak met water waarin onderwater plante en diere deur mense aangehou word. Die akwarium kan 'n klein watertenk wees, of 'n groot gebou met een of meer tenks. Akwariums word gebruik om dier- en plantspesies te kweek, te versorg of ten toon te stel. Die wande is gewoonlik van glas of ander deurskynende materiaal gemaak waardeur gesien kan word. Spesiale stelsels word gebruik om 'n stabiele ekologiese omgewing te bewerkstellig (soos waterfilters, termostate, verwarmers, ligte, ens.).

Soutwater-akwariums word gebruik om seelewe aan te hou, terwyl varswater-akwariums gebruik word vir die aanhou van spesies wat natuurlik in riviere en damme voorkom.

Openbare akwariums 
Groot openbare akwariums is dikwels gewilde toeriste-aantreklikhede. Hulle stel die visse en ander akwatiese diere in groot tenks ten toon. Dit word ook soms ingespan om spesies te teel en van uitwissing te beskerm.

Van die bekende openbare akwariums in Suid-Afrika sluit in: 
 die Nasionale Dieretuin en Akwarium in Boomstraat, Pretoria, 
 die Hartbeespoortdam-akwarium, 
 Oos-Londen-akwarium, 
 Two Oceans-akwarium in Kaapstad en 
 Bayworld in Port Elizabeth.

Stokperdjie 
Die versorging van 'n akwarium is 'n gewilde stokperdjie dwarsoor die wêreld. Mense wat die stokperdjie beoefen poog om die visse in 'n omgewing soortgelyk aan hulle natuurlike habitat aan te hou. Dit behels die skoonhou van die water, beligting en spesiale voeding. Toerusting en visse kan by 'n troeteldierwinkel aangeskaf word.

Die bak 
Verreweg die beste soort akwarium is 'n reghoekige bak bestaande uit glaspanele wat deur 'n metaalraam vasgehou word. Begin met net een bak, en kry 'n taamlike grote: ŉ lae, breë akwarium is beter as 'n hoë, smalle. 'n Bak van sowat 60 cm lank, 30 cm breed en 30 cm diep is heeltemal geskik. Dit lyk dalk 'n bietjie ambisieus om met so 'n groot bak te begin, maar die visse sal beter daarin aard as in 'n kleiner houer. Plaas die bak op 'n goed verligte plek, maar nie na aan 'n venster nie. 

Sterk sonlig kan dalk die water oorverhit, en dit moedig die groei van mikroskopiese groen alge aan, wat die water en die glaswande vertroebel. 'n Mens kan ook die visse baie beter sien as jy na hulle kyk met die lig agter jou. As mens tropiese visse gaan aanhou - daar is geen besondere moeilikhede wat jou hiervan hoef te weerhou nie – moet jy die bak naby 'n elektriese muurprop plaas.

Die water 
Strooi skoon, growwe sand 4 tot 5 cm diep op die bodem van die bak en vul dit tot ongeveer 2 cm van bo met reënwater of skoon damwater. Moet nooit die vol bak probeer verskuif nie, want die spanning op die wande kan die glas laat kraak. 'n Deksel bestaande uit 'n houtraam en gaasdraad moet oor die akwarium gehou word om die vissies binne en die kat se pote buite te hou. Vir tropiese visse moet die water verhit word tot ongeveer 18-24 °C. 

Dit word gedoen met behulp van 'n termostaatdompelaar. Die handelaar wat dit aan jou verkoop, sal verduidelik hoe om dit op te stel en te gebruik.

Die visse 
Moenie te veel visse in die bak plaas nie. Oorbevolking is een van die hoofoorsake van mislukking. Die lug wat die visse inasem, kom deur die wateroppervlak die bak binne. Die getal visse wat jy kan aanhou, hang dus af van hoe groot die oppervlakte van die bak is. Visse van 4-6 cm lank het elkeen 50-60 cm nodig, sodat mens in 'n bak van 50 cm by 30 cm ongeveer 25 tot 30 vissies van hierdie grootte kan hê. Mens kan meer aanhou, mits jy 'n deurlugter of lugtoevoerder het ('n pompie wat lug in die water in pomp).

Onderhoud 
Die onderhoud van 'n akwarium is nie moeilik nie. Dit is nie nodig om die water te vervang nie, maar af en toe moet die onsuiwerhede wat op die sand versamel het, uitgesuig word. Vul dan weer die water in die bak aan tot op die oorspronklike hoogte. Moenie die visse meer kos gee as wat hulle dadelik kan opeet nie, en verwyder dadelik enige dooie vis. 'n Mens kan nie meer as een mannetjie van hierdie soort in 'n bak hê nie, aangesien hulle uiters veglustig is.

Bronne 
 KENNIS, 1980, ISBN 0798108258, volume 3, bl. 479

Eksterne skakels 

 

Visse
Water